ΓΡΑΠΤΗ ΕΡΩΤΗΣΗ E-3141/98

υποβολή: Ana Miranda de Lage (PSE) και Jesús Cabezón Alonso (PSE) προς την Επιτροπή

(16 Οκτωβρίου 1998)

Θέμα: Η κατάσταση στην Αïτή

Η Δημοκρατία της Αϊτής διέρχεται εδώ και πολλούς μήνες θεσμική κρίση. Η σοβαρή κοινωνική και οικονομική κατάσταση φαίνεται ότι έχει επιδεινωθεί εξαιτίας των ολέθριων συνεπειών του καταστρεπτικού τυφώνα "George".

Το εξαιρετικά ανίσχυρο πολιτικό, θεσμικό και πολυκομματικό σύστημα θα μπορούσε να παρασύρει γι' άλλη μια φορά τη δημοκρατία στην ακυβερνησία και στον αυταρχισμό.

Μπορεί η Επιτροπή να δηλώσει ποια προγράμματα έχουν τεθεί σε λειτουργία για τη δημοκρατική ομαλοποίηση, τα οποία χρηματοδοτούνται με τα κονδύλια για τον εκδημοκρατισμό και τα ανθρώπινα δικαιώματα;

Μπορεί η Επιτροπή να δηλώσει ποια προγράμματα υποστηρίζει για τον εκσυγχρονισμό του Κράτους και ιδιαίτερα του δικαστικού συστήματος της Αϊτής, στοιχείο κλειδί για την εγγύηση της ισότητας όλων των πολιτών, η πλειοψηφία των οποίων ακόμη αισθάνεται ότι δεν εκπροσωπείται από τους νόμους και το σύστημα;

Μπορεί η Επιτροπή να αναφέρει επίσης ποια προγράμματα σκοπεύει να θέσει σε λειτουργία για να εγγυηθεί ότι οι προσεχείς δημοτικές εκλογές θα είναι ανεπίληπτες και να ενθαρρυνθεί η συμμετοχή στις εκλογές αναστρέφοντας την επικίνδυνη τάση της αποχής που ήταν σχεδόν καθολική κατά τις προηγούμενες εκλογές;

Απάντηση του κ. Pinheiro εξ ονόματος της Επιτροπής

(13 Νοεμβρίου 1998)

Η συνολική στρατηγική που χάραξαν η Επιτροπή και οι αϊτινές αρχές όσον αφορά τον εκδημοκρατισμό και τη χρηστή διαχείριση των δημόσιων υποθέσεων επικεντρώνεται κυρίως στον τομέα της δικαιοσύνης και σε ορισμένους κοινωνικούς τομείς (υγεία, εκπαίδευση). Η χρησιμοποίηση των διαφόρων χρηματοδοτικών μέσων εντάσσεται σε αυτήν τη στρατηγική, είτε πρόκειται για το Ευρωπαϊκό Ταμείο Ανάπτυξης (ΕΤΑ) είτε για ενισχύσεις από τον προϋπολογισμό.

Στο επίπεδο του κονδυλίου του προϋπολογισμού για τη δημοκρατία και τα δικαιώματα του ανθρώπου, οι παρεμβάσεις επικεντρώνονται επί του παρόντος στο κράτος δικαίου και την πρόσβαση των μειονεκτούντων στρωμάτων του πληθυσμού στο δικαστικό σύστημα. Από το 1992 έχει διατεθεί ποσό περίπου 6,5 εκατ. ECU, στο οποίο περιλαμβάνονται ένα έργο νομικής συνδρομής και κατάρτισης ειρηνοδικών (640.000 ECU) που υλοποιήθηκε από τη μη κυβερνητική οργάνωση RCN (δίκτυο των πολιτών), η στήριξη για τη διεξαγωγή των προεδρικών εκλογών του 1995, καθώς και η στήριξη των εργασιών της προπαρασκευαστικής επιτροπής για τη μεταρρύθμιση του δικαίου και της δικαιοσύνης (CPRDJ) με συνολικό ποσό 1 εκατ. ECU. Στην πρώτη περίπτωση, η σύσταση γραφείων νομικής συνδρομής εκτός της πρωτεύουσας ο πληθυσμός αποκτά σταδιακά και πάλι εμπιστοσύνη στη δικαιοσύνη. Από την άλλη πλευρά, η μεταρρύθμιση (προσεχής και αναγκαία) του δικαστικού συστήματος υποστηρίζεται μέσω ενός συστήματος ευρείας ανταλλαγής απόψεων μεταξύ όλων των φορέων της αϊτινής κοινωνίας.

Σε συνάρτηση με τις ανωτέρω δράσεις, στο πλαίσιο του εθνικού ενδεικτικού προγράμματος για το 8ο ΕΤΑ (ΕΕΠ) το 12 % της προγραμματιζόμενης ενίσχυσης (ήτοι 17,8 εκατ. ECU) διατίθεται για τη διακυβέρνηση της χώρας. Έχουν καθοριστεί τρεις επιμέρους τομείς, στους οποίους καταρτίζονται επί του παρόντος σχέδια στήριξης (εκπαίδευση, υγεία και δικαιοσύνη). Στους εν λόγω τομείς θα παρασχεθεί θεσμική στήριξη, με στόχο τον εξορθολογισμό και τον επανακαθορισμό του ρόλου του κράτους και την υποστήριξη της διαδικασίας αποκέντρωσης.

Όσον αφορά τις εκλογές, με δεδομένη τη σημασία που έχουν αυτές για την εδραίωση των δημοκρατικών διαδικασιών, είναι δυνατόν να παρασχεθεί σχετική στήριξη, μόλις συγκεντρωθούν πιο συγκεκριμένα στοιχεία. Θα πραγματοποιηθεί διερευνητική αποστολή, η οποία θα αξιολογήσει τις πραγματικές ανάγκες και τις δυνατότητες χρηματοδότησης.